次韻濟川西山避暑
作者：錢紳
朝代：宋

paragraphs: 西山藴靈異，九曲面崚嶒。
泉石漱鳴玊，松蘿掛古藤。
勢雄掀宇宙，地大壓丘陵。
日永清陰覆，朝來爽氣澄。
幽尋嘉賞致，結客避歊蒸。
散髪喧畦畛，支頤倦躡登。
武陵百慮釋，丹列遠思凝。
度樾追遐景，煎茶憶若冰。
土芝青削玉，琬液綠如澠。
霜氣連蒼昊，冰威鑠鈍蠅。
心酣醒復醉，意適寢還興。
蝸角徒爭觸，蜂腰謾逞能。
纓塵心自濯，松韻響無明。
自廓倚天劍，愁無繋日繩。
舒懷高達士，得趣鄙山僧。
雲態幾相挽，禽音似許譍。
嵐姿渾欲滴，秋色漸相矜。
籧笛凉余思，衾禂樂未曾。
虚閑消毒螫，放曠屏牽仍。
高興無時盡，何辭興再乘。